ئێمە تەنانەت لە ئەفسانەى “ئۆلیس”یشدا ناتوانین ستیڤن بە لاوێكى كەللەشەق و یاخى لەقەڵەم نەدەین. ئەوەى بە باوەڕى ئەو لە هەموو شتێك زیاتر جێى بایەخە، جەختكردن لەسەر ئازادیى ڕۆشنبیرانە. ئەمە یەكێكە لە مەسەلە سەرەكییەكانى كارى ڕۆشنبیرانە، چونكە بوون بە ئادەمیزادێكى بەدخوو، یا كەسێك كە تێكدەرى شەوق و چالاكییە، نابێتە ئامانج. ئامانجى كارى ڕۆشنبیرانە بەرزكردنەوە و باڵاكردنى ئازادى و مەعریفەى ئادەمیزادە. بە باوەڕى من سەربارى ئەو تۆمەتانەى كە گەلـێ جار دەدرێنە پاڵ “چیرۆكە شكۆدار و بەناوبانگەكانى ئازادى و ڕۆشنگەرى”، تا ئێستاش ئەو ئامانجە بە تەوەرى سەرەكیى كارى ڕۆشنبیرانە دەژمێردرێ. فەیلەسووفى هاوچەرخى فەرەنسایى “لیوتار” ئەم پایەخوازییە قارەمانانەى بەستووەتەوە بە چاخى “مۆدێرن”ەوە و لەو باوەڕەدایە كە ئەم چیرۆكانە لە چاخى “پۆست مۆدێرن”دا هیچ بایەخێكیان نییە. لە دیدگایەكى لەم جۆرەدا، داستانە شكۆدار و ناوازەكان جێى خۆیان داوە بە گەمەكانى زمان و هەڵوێستە دیاریكراوەكان.